Kui alustasin uue elukoha otsimist, siis lähtusin ainult ühest: võimalikult  vähe kulusid. Seega tuli pea tööle panna ja hakata rohujuure tasandilt pihta. Otsisin korteri, mis oli üsna tikutopsi sarnane. Mis oli oluline? Oluline oli asukoht. Number üks asi oli see, et hoolimata ruumist oleks võimalik väljaspool seda toimetada ja askeldada ilma pungis rahakotti omamata. Leidsin selle. Mulle on see koht alati südamelähedane olnud: kaunis asukoht, miljon võimalust sportimiseks, viie minuti kaugusel meri ja spordikompleks, tööle minemiseks keskmiselt kaheksa minutit. Korter oli küll  ühetoaline aga sel oli suur rõdu. Jälle üks punkt minu kasuks: suvel panin tütrele väikese kummist puhutava basseini ja endale päikesevõtu tooli. Päikeselised päevad rõdul ja võimalus kasutada seda ka pesu kuivatamiseks ja asjade hoidmiseks oli justkui niisama leitud. Vannitoas oli vann. Skoorisin jälle: lisaks praktilisele kasutusele oli mul võimalus ka üksiolemise hetki nautida vannivahus, koos küünalde ja veiniga.